section_heading: Opis dobra
paragraph_text: Crkva je smještena u središtu naselja, na povišenom položaju, uz povijesnu Jozefinsku cestu. Jednobrodna je građevina pravokutnog tlocrta s užim polukružnim svetištem, sakristijom sjeveroistočno uz svetište i zvonikom iznad glavnog pročelja. Prostor lađe svođen je s dva traveja čeških svodova, prostor svetišta češkim svodom i polukalotom nad zaključkom svetišta. Potkorni prostor svođen je češkim kapama. Neostilski inventar crkve, glavni i dva bočna oltara import su tirolske radionice s početka 20. st. Crkva sagrađena od kamena i opeke 1829. godine, kvalitetan je primjer krajiške tipizirane sakralne građevine građene u klasicističkom stilu.